初入秦川路逢寒食
作者：明皇帝
朝代：唐

paragraphs: 洛陽芳樹映天津，灞岸垂楊窣地新。
直爲經過行處樂，不知虛度兩京春。
去年餘閏今春早，曙色和風著花草。
可憐寒食與清明，光輝幷在長安道。
自從關路入秦川，爭道何人不戲鞭。
公子途中妨蹴踘，佳人馬上廢鞦韆。
渭水長橋今欲渡，蔥蔥漸見新豐樹。
遠看驪岫入雲霄，預想湯池起煙霧。
煙霧氛氳水殿開，暫拂香輪歸去來。
今歲清明行已晚，明年寒食更相陪。